Úradný vestník L 249 , 01/10/2003 S. 0064 - 0065



Spoločná pozícia Rady 2003/608/SZBP z 29. septembra 2003, ktorou sa mení a dopĺňa spoločná pozícia 2002/829/SZBP o dodávkach určitého vybavenia do Konžskej demokratickej republiky RADA EURÓPSKEJ ÚNIE, so zreteľom na Zmluvu o Európskej únii, a najmä na jej článok 15, keďže: (1) Na základe rozhodnutia členských štátov zo 7. apríla 1993 o uvalení zbrojného embarga na Zair (teraz Konžská demokratická republika) a spoločnej pozície 2002/203/SZBP prijatej Radou 11. marca 2002 o podpore vykonávania Dohody o prímerí z Lusaky a mierového procesu v Konžskej demokratickej republike zo strany Európskej únie [1], prijala Rada 21. októbra 2002 spoločnú pozíciu 2002/829/SZBP o dodávkach určitého vybavenia do Konžskej demokratickej republiky [2], ktorou sa umožňujú niektoré výnimky zo zbrojného embarga. (2) Bezpečnostná rada Organizácie Spojených národov prijala 28. júla 2003 rezolúciu 1493 (2003), ktorou sa uvaľuje zbrojné embargo a embargo na pomoc, poradenstvo a odborné vzdelávanie v súvislosti s vojenskými aktivitami proti všetkým zahraničným a konžským ozbrojeným skupinám operujúcim na území Severného a Južného Kivu a Ituri v Konžskej demokratickej republike a skupinám, ktoré nie sú stranou globálnej a všestrannej dohody o prechode podpísanej v Pretórii 17. decembra 2002, ktorou sa umožňujú určité výnimky; tieto výnimky si vyžadujú medzinárodný súhlas. (3) Spoločná pozícia 2002/829/SZBP by sa mala zmeniť a doplniť s cieľom vykonávať rezolúciu BR OSN 1493 (2003). (4) Na vykonávanie určitých opatrení je potrebná akcia spoločenstva, PRIJALA TÚTO SPOLOČNÚ POZÍCIU: Článok 1 Spoločná pozícia 2002/829/SZBP sa týmto mení a dopĺňa takto: Nahrádza sa článok 1, ktorý znie: "Článok 1 1. a) Priame alebo nepriame dodávky, predaj alebo prevod zbraní a akéhokoľvek súvisiaceho materiálu všetkých typov, vrátane zbraní a streliva, vojenských vozidiel a vojenského vybavenia, polovojenského vybavenia a náhradných dielov pre uvedené položky do Konžskej demokratickej republiky štátnymi príslušníkmi členských štátov alebo z území členských štátov alebo prostredníctvom ich vlajkových lodí a lietadiel sa zakazuje, a to bez ohľadu na to, či ich pôvod je, alebo nie je na území členských štátov. b) Priame alebo nepriame poskytovanie akejkoľvek pomoci (vrátane financovania a finančnej pomoci), poradenstva alebo odborného vzdelávania v súvislosti s vojenskými aktivitami, vrátane najmä odborného technického vzdelávania a pomoci v súvislosti so zabezpečovaním, výrobou a údržbou alebo využívaním položiek uvedených v písmene a) osobám, subjektom alebo orgánom v Konžskej demokratickej republike štátnymi príslušníkmi členských štátov alebo z území členských štátov sa zakazuje. 2. Odsek 1 sa nevzťahuje na: a) dodávky, predaj alebo prevod zbraní a akéhokoľvek súvisiaceho materiálu alebo poskytovanie pomoci, poradenstva alebo odborného vzdelávania podľa odseku 1 Misii Organizácie Spojených národov v Konžskej demokratickej republike a integrovanej konžskej národnej armády a policajného zboru; b) dodávky, predaj alebo prevod nesmrtonosného vojenského vybavenia určeného výhradne na humanitárne alebo ochranné účely alebo poskytovanie pomoci a odborného vzdelávania, ktoré súvisia s takýmto nesmrtonosným vybavením, pokiaľ sa takéto dodávky alebo poskytovanie vopred ohlásia generálnemu tajomníkovi OSN prostredníctvom jeho osobitného zástupcu. 3. Na dodávky, predaj alebo prevod zbraní a súvisiaceho materiálu alebo poskytovanie služieb podľa ods. 2 sa vzťahuje povolenie udelené príslušnými orgánmi členských štátov. 4. Členské štáty skúmajú dodávky podľa odseku 2 od prípadu k prípadu, pričom plne zohľadňujú kritériá, ktoré sú ustanovené v Kódexe správania Európskej únie o vývoze zbraní. Členské štáty vyžadujú primerané ochranné opatrenia proti zneužívaniu povolenia, ktoré udelia podľa odseku 3 a prípadne ustanovia navrátenie dodaných zbraní a súvisiaceho materiálu." Článok 2 Táto spoločná pozícia nadobúda účinnosť dňom jej prijatia. Článok 3 Táto spoločná pozícia sa uverejní v Úradnom vestníku Európskej únie. V Bruseli 29. septembra 2003 Za Radu predseda F. Frattini [1] Ú. v. ES L 68, 12.3.2002, s. 1. [2] Ú. v. ES L 285, 23.10.2002, s. 1. --------------------------------------------------